На 29 юли 2020 г. ще се проведе първото заседание на Тематичната работна група за разработване на Стратегическия план за развитие на земеделието и селските райони за периода 2021 - 2027 г. (СПРЗСР). Съставът на ТРГ е съобразен изцяло с разпоредбите на националното законодателство - ПМС № 142 от 2019 г., което определя начина и реда за определяне на състава на работната група.

1. В тази връзка, в състава на ТРГ за изготвяне на СПРЗСР са включени както представители на ведомствата, отговорни за политиките и мерките, които ще се финансират от съответната програма, така и определените в ПМС № 142от 2019 г. ЮЛНЦ, работещи в обществена полза, който е публикуван на следния адрес: [**Заповед за сформиране на Тематична работна група за разработване на Стратегически план за развитие на земеделието и селските райони за програмен период 2021-2027 г.**](https://www.mzh.government.bg/media/filer_public/2020/04/02/zapoved_rd09-216_ot_26022020_2-1.pdf)
2. Водено от принципите за прозрачност на процесите, които съпътстват разработването на стратегически документ от такъв мащаб, МЗХГ се възползва от предвидената в чл. 7, ал. 7 от ПМС № 142 от 2019 г. възможност да покани за участие в заседанията на ТРГ представители на други организации, имащи отношение към изпълнението на политиките, финансирани по линия на СПРЗСР. Беше проведена допълнителна процедура за избор на ЮЛНЦ, работещи в частна полза от сферата на земеделието, хранително-вкусовата промишленост и развитието на селските райони. Условията за участие в приключилата процедура за обявяване на покана за участие в избор на представители на юридически лица с нестопанска цел в частна полза в Тематична работна група за разработване на Стратегически план за развитие на земеделието и селските райони, са публикувани на следния адрес <https://www.mzh.government.bg/media/filer_public/2020/03/09/pokana_npo_priv.rar>.

Одобрените ЮЛНЦ в частна полза като членове в ТРГ, участвали в процедурата, са избрани на база предишен опит и доказано активно осъществяват целите си в земеделския сектор в последните две или повече години, а именно: Фондация Биоселена; Национална асоциация на зърнопроизводителите; Национална асоциация “Зелена Сърница”; Българска асоциация „Биопродукти“. Пълноправно участие като членове в заседанията на ТРГ за разработване на СПРЗСР ще вземат и участвалите в процедурата Национална овцевъдна и козевъдна асоциация и Добруджански овощарски съюз, които с активната си работа и опит през годините са допринесли за ефективното насочване на финансирането от земеделските фондове към всички земеделски стопани.

Предвид заложените нормативни ограничения в ПМС № 142 от 2019 г. в поименния състав на ТРГ за разработване на СПРЗСР не могат да бъдат включени ЮЛНЦ, работещи в частна полза, но същите ще бъдат включени в нарочна заповед на министъра на земеделието, храните и горите участващи пълноправно като членове в ТРГ при разработване на стратегическия план. Заповедта, определяща състава на ЮЛНЦ в ТРГ ще бъде издадена след провеждане на първото заседание на ТРГ за разработване на СПРЗСР.

1. Отделно, за участие в заседанията на ТРГ ще бъдат поканени и тези ЮЛНЦ, които са заявили своето участие в процедурата: Българска камара на месодайното животновъдство, Българска асоциация на производителите на оранжерийна продукция, Национален съюз на говедовъдите, Национален съюз на градинарите, Национална асоциация на местните инициативни групи в България, СНЦ „Българска асоциация на търговците на агротехника“, Българска асоциация на собствениците на земеделски земи, Национална асоциация на местните инициативни групи в България, Българска асоциация на кредитните кооперации и организациите за микрофинансиране, СНЦ Национален съюз на зооинженерите в България.

В заседанията на ТРГ за разработване на СПРЗСР ще бъдат канени, както експерти от всички сфери на икономиката и стопанския живот, и обществени организации с нестопанска цел, така и представители на браншови организации, свързани със земеделието, хранително-вкусовата промишленост и развитие на селските райони, национално представени организации на и за хората с увреждания, организации работещи в сферата на недискриминацията и равните възможности, екологични организации, представители на академичната общност, както и други национално представени и легитимни организации, имащи отношение по внедряване на политиките финансирани от фондовете за следващия програмен период.

В продължение на водената досега открита и прозрачна политика, МЗХГ ще осигури широк и същевременно продуктивен дебат с цел създаването на работещ и експертно издържан механизъм по внедряване на политиките за развитие на земеделието и селските райони. Обществените консултации ще продължат да се провеждат и чрез платформата на МЗХГ за ОСП 2021-2027 и нарочно създадения имейл адрес за становища [cap@mzh.government.bg](mailto:cap@mzh.government.bg). МЗХГ безрезервно се старае да взема предвид както нуждите на сектора, така и да съобрази същите със всички законови и регулаторни правила с цел запазване на безпристрастността и прозрачността на процеса.